|  |
| --- |
| **Eólica Así Non! convoca unha mobilización descentralizada contra a invasión eólica promovida pola Xunta de Galiza** |
|  |

|  |  |  |
| --- | --- | --- |
| |  |  | | --- | --- | | |  | | --- | |  | | |

* A Coordinadora demanda unha nova planificación, con obxectivos sociais e ambientais e non en función dos intereses das enerxéticas, coincidindo co Día Mundial da Enerxía Limpa

**Galiza, xoves 16 de xaneiro de 2025**.- A Coordinadora Eólica Así Non! anuncia a convocatoria dunha **mobilización descentralizada o domingo, día 26 de xaneiro**, coincidindo co Día Mundial da Enerxía Limpa, para denunciar o modelo de espolio enerxético que promove a Xunta de Galiza.

Un modelo que Eólica Así Non! afirma que non ten en conta os intereses da poboación, que ten como principal obxectivo **beneficiar o capital** e que tampouco ofrece garantías de preservación medioambiental, tal e como están a demostrar todas as paralizacións cautelares que resolve o Tribunal Superior de Xustiza de Galiza.

A Coordinadora denuncia, ademais, as últimas reformas legais da Xunta de Galiza, que teñen como obxectivo dificultar que a poboación se poida defender diante destes proxectos agresivos e depredadores do territorio, destinando recursos públicos para exercer **"violencia institucional"** contra as comunidades veciñais afectadas. Comunidades que sofren un continuo acoso administrativo a través da sobresaturación de proxectos, da desregulamentación e da xeración de inseguridade xurídica, difamando e criminalizando a protesta social.

Eólica Así Non! aposta por unha **nova planificación eólica real**, que ordene a explotación desta enerxía no territorio, con obxectivos sociais e ambientais, que faga partícipe ao pobo galego e non se desenvolva en función dos intereses das grandes multinacionais enerxéticas.

**MOBILIZACIÓNS**

* **Cartelle.** Concentración na Alameda, ás 12h
* **Val do Dubra.** Concentración diante do Concello de Bembibre, ás 12h
* **Mazaricos.** Andaina ata o Castelo de Bradufe. Saída do Alto da Ruña ás 12h
* **Ortigueira.** Andaina a Pena Ouseira. Saída no Bar A Rodela, ás 11h
* **Morrazo.** Concentración diante do Concello de Marín, ás 12h
* **Pontevedra.** Concentración na Praza da Peregrina, ás 13h
* **Campo Lameiro.** Andaina. Saída na Escola de Couso, ás 16h
* **Sarria.** Concentración no Cruce de Catro Camiños coa R/ da Liberdade, ás 12h
* **Lugo.** Concentración diante do concello de Lugo ás 12h. Saída en manifestación ata o Multiusos da Xunta.